CELEX: 32019D1031(01)
Language: mt
Date: 2019-10-24 00:00:00
Title: Deċiżjoni Tal-Kunsill tal-24 ta’ Ottubru 2019 dwar il-ħatra ta’ Viċi Direttur Eżekuttiv tal-Europol2019/C 370/02

31.10.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 370/4
               
            
         DEĊIŻJONI TAL-KUNSILL
         tal-24 ta’ Ottubru 2019
         dwar il-ħatra ta’ Viċi Direttur Eżekuttiv tal-Europol
         (2019/C 370/02)
         IL-KUNSILL TAL-UNJONI EWROPEA,
         Wara li kkunsidra r-Regolament (UE) 2016/794 tal-Parlament Ewropew u tal-Kunsill tal-11 ta’ Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (1), u b’mod partikolari l-Artikoli 54 u 55 tiegħu,
         Waqt li jaġixxi bħala l-awtorità li ngħatat is-setgħa li taħtar id-Direttur Eżekuttiv u l-Viċi Diretturi Eżekuttivi tal-Europol,
         Billi:
         
                     (1)
                  
                  
                     Il-mandat ta’ wieħed mill-Viċi Diretturi Eżekuttivi attwali tal-Europol ser jiskadi fil-31 ta’ Ottubru 2019. Għaldaqstant, jeħtieġ li jinħatar Viċi Direttur Eżekuttiv ġdid tal-Europol.
                  
               
                     (2)
                  
                  
                     Id-deċiżjoni tal-Bord ta’ Amministrazzjoni tal-Europol tal-1 ta’ Mejju 2017 tistabbilixxi r-regoli għall-għażla, l-estensjoni tal-mandat u t-tneħħija mill-kariga tad-Direttur Eżekuttiv u tal-Viċi Diretturi Eżekuttivi tal-Europol.
                  
               
                     (3)
                  
                  
                     Waħda mill-karigi ta’ Viċi Diretturi Eżekuttivi tal-Europol ġiet meqjusa bħala battala mill-31 ta’ Jannar 2019, jiġifieri disa’ xhur qabel it-tmiem tal-mandat ta’ wieħed mill-Viċi Diretturi Eżekuttivi attwali tal-Europol, f’konformità mal-punt (a) tal-Artikolu 3(1) tad-deċiżjoni tal-Bord ta’ Amministrazzjoni tal-Europol tal-1 ta’ Mejju 2017. Avviż ta’ pożizzjoni vakanti għall-pożizzjoni ta’ Viċi Direttur Eżekuttiv tal-Europol ġie ppubblikat f’Il-Ġurnal Uffiċjali tal-Unjoni Ewropea fit-23 ta’ Jannar 2019 (2).
                  
               
                     (4)
                  
                  
                     Skont l-Artikolu 54(2) tar-Regolament (UE) 2016/794, tħejjiet lista qasira ta’ kandidati minn kumitat tal-għażla stabbilit mill-Bord ta’ Amministrazzjoni. (il-“Kumitat tal-Għażla”) Il-Kumitat tal-Għażla fassal rapport debitament irraġunat fit-8 ta’ Mejju 2019.
                  
               
                     (5)
                  
                  
                     Abbażi tar-rapport tal-Kumitat tal-Għażla u skont ir-Regolament (UE) 2016/794 u d-deċiżjoni tal-Bord ta’ Amministrazzjoni tal-1 ta’ Mejju 2017, il-Bord ta’ Amministrazzjoni ħareġ opinjoni irraġunata fit-23 ta’ Mejju 2019 dwar il-ħatra ta’ Viċi Direttur Eżekuttiv tal-Europol, fejn fiha ppropona lill-Kunsill lista qasira ta’ tliet kandidati adatti għall-kariga.
                  
               
                     (6)
                  
                  
                     Fit-18 ta’ Lulju 2019, il-Kunsill għażel lis-Sur Jürgen EBNER bħala l-Viċi Direttur Eżekuttiv li jmiss tal-Europol, u informa lill-kumitat kompetenti tal-Parlament Ewropew dwar l-għażla tiegħu għall-finijiet tal-Artikolu 54(2) tar-Regolament (UE) 2016/794.
                  
               
                     (7)
                  
                  
                     Fil-5 ta’ Settembru 2019, il-kandidat magħżul deher quddiem il-Kumitat għal-Libertajiet Ċivili, il-Ġustizzja u l-Intern tal-Parlament Ewropew (“il-Kumitat LIBE”) u, b’ittra bid-data t-18 ta’ Ottubru 2019, il-Kunsill ġie infurmat bl-opinjoni adottata mill-Kumitat LIBE skont ir-raba’ subparagrafu tal-Artikolu 54(2) tar-Regolament (UE) 2016/794,
                  
               ADOTTA DIN ID-DEĊIŻJONI:
         
            Artikolu 1
            Is-Sur Jürgen EBNER huwa b’dan maħtur bħala Viċi Direttur Eżekuttiv tal-Europol għall-perijodu mill-1 ta’ Novembru 2019 sal-31 ta’ Ottubru 2023 fil-grad AD 14.
         
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fil-Lussemburgu, l-24 ta’ Ottubru 2019.
            
               
                  Għall-Kunsill
               
               
                  Il-President
               
               A.-K. PEKONEN
            
         
         
            (1)  ĠU L 135, 24.5.2016, p. 53.
         
            (2)  ĠU C 28 A, 23.1.2019, p. 1.